उसदी कन्नी ने ओदियें क्हानियें राहें जड़ा मनुक्खी ससांर सिरजेया ओ, नकली, ओपरा, ते थोपे दा संसार नईं ऐ। ओ उसदा अपना भोगे दा, दिक्खे दा छूते दा ते महसूस कीते दा असली संसार ऐ। इयै कारण ऐ जे साढ़ा अपना होने करी इस संसारै दे बसनीक (पात्र) साढ़े अपने यार-मित्र भैन-भ्रा ते आत्मा दे संगी-साथी लगदे न। कोई आखी सकदा ऐ जे ‘दिनवार’ दी भागां, ‘की फुल्ल बनी गे ङारे’ दा फकीरू ‘काला तितर’ दी कास्तू, इनामी क्हानी’ दा प्रेम, ‘इक सम्हाल’ दी नानी, ‘इक कवता दा अन्त’ दी कवता, ‘सच जड़ा त्रामें दे पटे पर नईं लखोआ’ दी अन्नी ताई, ‘सद्दरो दाई’, शानो ते दूए पात्र जींदे जागदे मनुक्ख नईं, बेजान पुतले न?